पीएम मोदी ने देशवासियों को नवरात्रि की बधाई दी, सुख, शांति और समृद्धि की कामना की
प्रधानमंत्री नरेंद्र मोदी ने देशवासियों को शारदीय नवरात्रि की बधाई दी है। उन्होंने देशवासियों के जीवन में सुख, शांति और समृद्धि की कामना की है।
नई दिल्ली: प्रधानमंत्री नरेंद्र मोदी ने देशवासियों को शारदीय नवरात्रि की बधाई दी है। उन्होंने देशवासियों के जीवन में सुख, शांति और समृद्धि की कामना की है। पीएम मोदी ने ट्वीट कर कहा- 'नवरात्रि के पावन पर्व की बहुत-बहुत बधाई। जगत जननी मां जगदंबा आप सभी के जीवन में सुख, शांति और समृद्धि का संचार करें। जय माता दी!'।आपको बता दें कि 10 दिवसीय शारदीय नवरात्रि की शुरुआत आज से हो गई है। आज नवरात्रि का पहला दिन है। वहीं नवरात्रि के त्योहार का समापन 25 अक्टूबर को होगा। पीएम मोदी ने अपने एक अन्य ट्वीट में नवरात्रि के पहले दिन मां दुर्गा के प्रथम रूप शैलपुत्री को नमन किया है। प्रधानमंत्री मोदी ने कहा, ‘‘नवरात्रि के पहले दिन मां शैलपुत्री को प्रणाम। उनकी कृपा से हमारी धरा सुरक्षित, स्वस्थ और समृद्ध रहे। उनके आशीर्वाद से हमें गरीबों और वंचितों के जीवन में सकारात्मक बदलाव लाने की शक्ति मिले।’’